Kweek jou eie muur vir veiligheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek jou eie muur vir veiligheid
Kweek jou eie muur vir veiligheid
In die gewelddadige tye waarin ons leef, kan mens nie versigtig genoeg wees nie en kan jy nie te veel aandag aan jou en jou gesin se veiligheid gee nie.
Maar het jy al ooit oorweeg om ʼn veiligheidsmuur om jou huis aan te plant? Ja, een met plante met skerp dorings wat sal keer dat enigiemand dit sal waag om oor jou heining te klim.
Janine Badenhorst, ʼn plantkundige van Bloemfontein, sê daar is verskeie pante wat mense kan aanplant om as ʼn muur van dorings te dien.
Sy vertel meer:
Die inheemse grootnoemnoem (Carissa macrocarpa) het alles wat ʼn moderne tuinier van ʼn plant verwag. Dis immergroen, dig en netjies, met ʼn volwasse grootte van ongeveer 3m x 3m. Die taai en leeragtige blare is glansend en donkergroen, en tussenin is dorings wat ʼn skelm twee keer sal laat dink voor hy oor jou grensmuur klim.
Voëls maak graag nes in so ʼn boompie omdat die skerp dorings hul vyande ontmoedig. Dis ook ʼn goeie keuse as jy op soek is na laesorgplante vir groot potte.
Die natuurlike verspreiding van hierdie plant is tussen kusplantegroei al met die ooskus van Suid-Afrika op tot in Mosambiek. Dis gevoelig vir ryp en koue en moet in gevaarsones beskut geplant word. Dit hou van hitte, humiditeit en hoë reënval, en aard ewe goed in ander streke mits die grond goed dreineer.
Plant ook sy dwerg
Janine sê die Green Carpet (Carissa macrocarpa) – ʼn dwergnoemnoem wat ongeveer 40 cm hoog word en 60 cm sprei ─ is ook ʼn goeie keuse. Dit is ʼn netjiese, diggroeiende donkergroen grondbedekker met geurige wit blomme, gevolg deur rooi eetbare vruggies. Dis besonder mooi in ʼn massa-aanplanting, byvoorbeeld op ʼn sypaadjie, waaroor jy jou nooit hoef te bekommer nie.
Die keiappel (Dovyalis caffra) is ook die ideale doringplant. Sy natuurlike habitat is in warm, droë gebiede, oop bosveld, beboste grasveld, koppies en op die rande van kuswoude aan die oostelike dele van die land, waar dit ʼn baie groot boom kan word. Janine sê die plant is ook aanpasbaar en groei in moeiliker plekke. Buite die natuurlike habitat is die plant ʼn groot struik of klein boompie. Dis die perfekte keuse vir ʼn klein tuintjie as jy net een hoofstam toelaat en dit van jongs af in ʼn boomvorm snoei. Die keiappel is ʼn stewige buksie met kort sytakke en diggepakte, varsgroen ovaalblare wat leeragtig voel – altyd ʼn goeie aanduiding dat jy met ʼn geharde plant te doen het. Tussen die blare kruip lang, skerp dorings weg.
Sy sê dit is ʼn goeie keuse as ’n enkelsierboom, of jy kan ʼn paar naby mekaar in die vorm van ʼn miniwoud in ʼn groot tuin plant. Dit is ook perfek as ʼn formeel geknipte veiligheidsheining.